“ANC het nie my stem nie” – TutuEmeritus-aartsbiskop Desmond Tutu. Foto: Ilan Godfrey/Templeton Prize/SAPA Emeritus-aartsbiskop Desmond Tutu gaan glo nie in die volgende verkiesing weer vir die ANC stem nie. “Ek het voorheen vir die ANC gestem, maar ek sal ongelukkig nie weer vir hulle kan stem ná die manier hoe dinge verloop het nie,” het hy in ‘n meningstuk vir die Prospect-tydskrif geskryf. Die Mail & Guardian het Vrydag dié stuk gepubliseer. “Ek is nie ŉ lid van enige politieke party nie, maar daar is ‘n behoefte vir verandering in die land,” het hy geskryf. Volgens Tutu het die ANC die land “baie goed” gelei in die stryd om vry te word van onderdrukking. “Hulle was ‘n goeie vryheidsvegterseenheid, maar dit lyk nie vir my of so ŉ eenheid die oorgang kan maak om ‘n politieke party te word nie.” Hy sê verder hoewel die land die vermoë het om een van die mees dinamiese lande in die wêreld te wees, het dit die ongelykste samelewing in die wêreld. Hy sê ook ŉ mens kan nie op die land trots wees met al die korrupsie en hoë vlakke van geweld nie. “Om te sien hoe standaarde verswak is baie bitter. Dit gee skietgoed aan diegene wat sou sê ‘ons het julle gewaarsku dat, sodra die land ‘n swart meerderheidsregering het, ‘n sterk afname in standaarde gaan volg’.” – Sapa